2014. GADA ZIŅOJUMS PAR TO, KĀ TIEK ĪSTENOTA REGULA (EK) Nr. 300/2008 PAR KOPĪGIEM NOTEIKUMIEM CIVILĀS AVIĀCIJAS DROŠĪBAS JOMĀ

2014. gadā tika veiktas 25 sākotnējās lidostu pārbaudes – līdzīgs pārbaužu skaits tam, kas tika veikts 2013. gadā. Pārbaudes tika veiktas atbilstoši visām nodaļām (lai gan ne katrā inspekcijā). To galveno pasākumu kopējā proporcija, kuri tika atzīti par atbilstošiem prasībām, 2014. gadā bija 81 % – aptuveni tikpat, cik iepriekšējos gados.

Visbiežāk atklātie trūkumi 2014. gadā bija līdzīgi trešā cikla ietvaros konstatētajiem trūkumiem un galvenokārt bija saistīti ar to, ka valstu aviācijas drošības programmas un kvalitātes kontroles valsts programmu ierobežojumi nebija pilnībā saskaņoti. Attiecībā uz pēdējo dažas dalībvalstis sakarā ar resursu nepietiekamību, kas izriet no spiediena uz valstu budžetiem, kā arī tādēļ, ka iesaistītas daudzas organizācijas, nepietiekami uzraudzīja lidostu zināmos piegādātājus un patērēšanai lidojumā paredzētos krājumus. Vairākās pārbaudītajās dalībvalstīs bija nepieciešams uzlabot arī ārvalstu gaisa pārvadātāju regulāro un atbilstošo uzraudzību. Visbeidzot, dažas dalībvalstis nenodrošināja, ka tiek pilnībā ievērots minimālais drošības pasākumu inspekciju biežums lidostās.

Komisija 2014. gadā pabeidza attiecīgo iestāžu pārbaužu trešo ciklu un uzsāka ceturto ciklu. Šis ziņojums attiecas uz visu to pārbaužu rezultātiem, kas abu ciklu ietvaros veiktas 2014. gada laikā. Kopumā 2014. gadā tika veiktas deviņu attiecīgo iestāžu pārbaudes. Vairumā dalībvalstu šajās pārbaudēs tika konstatēti ievērojami uzlabojumi, salīdzinot ar iepriekšējām pārbaudēm.

Ņemot vērā ES riska novērtējumu par riskiem, kas saistīti ar pasažieriem, rezultātus, visa 2014. gada garumā tika intensīvi strādāts, lai vēl vairāk palielinātu sprāgstvielu atklāšanas spējas. Tā rezultātā tika sagatavoti tiesību akti, kuros noteikta sprāgstvielu palieku detektoru (ETD) izmantošana pasažieru, bagāžas un kravas pārbaudē. No 2015. gada septembra ETD izmantošana pasažieru un rokas bagāžas pārbaudei būs obligāta. Līdztekus tika veiktas vēl divas gaisa kravas riska novērtējumu kārtas.

Lai turpinātu 2013. gadā uzsākto konsolidācijas procesu, Komisija 2014. gada jūnijā pieņēma tiesību aktu paketi, kuras mērķis ir precizēt, saskaņot un vienkāršot spēkā esošos aviācijas drošības pasākumus. Dalībvalstis un ieinteresētās personas pauda atzinību par izmaiņām, ar kurām uzlabo juridisko skaidrību, lai izvairītos no tiesību aktu atšķirīgas interpretācijas un vēl lielākā mērā nodrošinātu kopējo aviācijas drošības pamatstandartu optimālu īstenošanu. Pakete ietver arī muitas atzīto ekonomikas dalībnieku programmas un pilnvarotiem pārstāvjiem un zināmiem nosūtītājiem paredzētā aviācijas drošības režīma saskaņošanu. Šī saskaņošana ļauj savstarpēji atzīt konkrētas darbības, ko veic attiecīgās iestādes, tādējādi vienkāršojot attiecīgo nozaru un valdības iestāžu darbu un vienlaikus garantējot pašreizējā drošības līmeņa saglabāšanu.

2014. gadā stājās spēkā pasažieru rokas bagāžā pārvadātu šķidrumu, gelu un aerosolu uz tehnoloģijām balstītas kontroles pirmā fāze un noslēdzās ES ienākošajai kravai un pastam izvirzīto prasību īstenošanas pārejas fāze. Pirms šo fāžu stāšanās spēkā tās tika plaši apspriestas, kā arī tām tika veltīts intensīvs sagatavošanās posms, kas nodrošināja to sekmīgu un laicīgu īstenošanu.

Šajā ziņojumā aplūkots laikposms no 2014. gada 1. janvāra līdz 31. decembrim.

2014. GADA ZIŅOJUMS PAR TO, KĀ TIEK ĪSTENOTA REGULA (EK) Nr. 300/2008 PAR KOPĪGIEM NOTEIKUMIEM CIVILĀS AVIĀCIJAS DROŠĪBAS JOMĀ

Lielāko daļu nepilnību, līdzīgi kā agrāk, izraisījis cilvēciskais faktors. Tas galvenokārt ir novērojams pārbaudēs un gaisa kuģa drošībā, kā arī konkrētu kravas drošības prasību īstenošanā. Šīs ar cilvēcisko faktoru saistītās problēmas būtu jārisina, nodrošinot papildu mācības un uzraudzību.

No otras puses, 2014. gadā, salīdzinot ar iepriekšējiem gadiem, bija vērojami uzlabojumi attiecībā uz atbilstību prasībām par lidostas krājumu un lidojuma laikā patērējamo krājumu drošības kontroli. Šos uzlabojumus var izskaidrot ar to, ka Komisijas informācijas kampaņu rezultātā ir palielinājusies izpratne, kā arī ar to, ka attiecīgo tiesību aktu pārskatīšana uzlaboja pasākumu skaidrību un konsekvenci.

4.Pārbaudes par paveikto darbu

Saskaņā ar Komisijas Regulas (ES) Nr. 72/2010 13. pantu Komisija regulāri veic ierobežotu skaitu pārbaužu par paveikto darbu. Ja sākotnējās pārbaudes laikā tiek konstatēti vairāki nopietni trūkumi, kā arī izlases kārtībā, lai pārbaudītu atbilstības uzraudzības valsts darbību un ziņošanas pasākumu precizitāti, tiek paredzēts jauns apmeklējums. 2014. gadā tika veiktas četras šādas darbības, un tās apstiprināja konstatēto trūkumu atbilstošu korekciju. Tomēr divās pārbaudēs par paveikto darbu tika konstatēts, ka attiecībā uz ierobežotu skaitu joprojām pastāvošo trūkumu vēl aizvien nepieciešams cieši uzraudzīt korekcijas procesu, un tādējādi apstiprināja šādu pārbaužu nozīmīgumu.

5.Novērtējums

Šajā gadā tika veikts vienas ASV lidostas novērtējums; tas notika saskaņā ar ES un ASV gaisa transporta nolīgumu noslēgtās sadarbības vienošanās ar ASV Transporta drošības administrāciju ietvaros.

Turklāt ziņojumus par novērtēšanām, kas veiktas Gērnsijā, Džērsijā un Menas Salā, pārbaudīja Aviācijas drošības regulatīvā komiteja, kā rezultātā minētajās teritorijās esošās lidostas tika iekļautas ES "vienas pieturas drošības sistēmā".

6.Nenoslēgtās lietas, 15. panta lietas un juridiskās procedūras

Pārbaudes lietas paliek nenoslēgtas līdz brīdim, kad Komisija ir pārliecinājusies, ka ir veiktas pienācīgas korekcijas darbības. 2014. gadā tika slēgtas 35 lietas (26 attiecībā uz lidostām un 9 – uz attiecīgajām iestādēm). Tas nozīmē, ka uz katru jaunu pārbaudi, kas tika veikta šajā gadā, tika slēgta viena nenoslēgta pārbaudes lieta, un tādēļ 2014. gadā neuzkrājās neviena nenoslēgta papildu lieta. Kopumā gada beigās nenoslēgtas palika 9 lietas attiecībā uz attiecīgajām iestādēm un 16 lietas attiecībā uz lidostu pārbaudēm.

Ja lidostā konstatētie drošības pasākumu īstenošanas trūkumi ir tik nopietni, ka ievērojami ietekmē vispārējo civilās aviācijas drošību Savienībā, Komisija piemēro Komisijas Regulas (ES) Nr. 72/2010 15. pantu. Tas nozīmē, ka visas citas attiecīgās iestādes tiek brīdinātas par situāciju un būtu jāapsver kompensācijas pasākumi attiecībā uz lidojumiem no konkrētās lidostas. Saistībā ar 15. pantu 2014. gadā netika ierosināta neviena lieta.

Neatkarīgi no tā, vai 15. pantu piemēro vai ne, cits iespējamais Komisijas pasākums, jo īpaši ieilgušas trūkumu nenovēršanas vai to atkārtošanās gadījumos, ir uzsākt pienākumu neizpildes procedūru. Pēc valsts pārvaldes iestādes pārbaudes 2014. gadā tika uzsākta viena pienākumu neizpildes procedūra. Komisija uzskata, ka attiecīgā dalībvalsts nespēja nodrošināt regulāras atbilstības uzraudzības darbības attiecībā uz konkrētiem drošības pasākumiem vairākās lidostās tās teritorijā. 2015. gada sākumā šī lieta joprojām tika skatīta. Turklāt 2014. gadā varēja slēgt vienu pienākumu neizpildes procedūru, kas tika uzsākta 2013. gadā sakarā ar valsts uzraudzības darbību trūkumu attiecībā uz gaisa pārvadātājiem, kuri veic pārvadājumus attiecīgajā dalībvalstī, jo pārbaudē tika konstatēts, ka dalībvalsts ievērojami palielinājusi pārbaužu skaitu.

7.Dalībvalstu pašu veiktās izvērtēšanas

Regulas (EK) Nr. 300/2008, kas grozīta ar Komisijas Regulu (ES) Nr. 18/2010, II pielikuma 18.1. punktā dalībvalstīm ir paredzēts pienākums katru gadu līdz marta beigām iesniegt Komisijai ikgadēju ziņojumu par atbilstības uzraudzības valsts darbību rezultātiem laikposmā no iepriekšējā gada janvāra līdz decembrim. Visas dalībvalstis laikus iesniedza ziņojumus par pārskata periodu no 2013. gada janvāra līdz decembrim, un tie bija atbilstoši Komisijas sagatavotajai veidnei. Galvenie šo ziņojumu analīzes rezultātā konstatētie jautājumi bija līdzīgi iepriekšējos gados konstatētajiem un bija saistīti ar to, ka dažām dalībvalstīm, šķiet, bija grūtības pārbaudīt visus drošības pasākumus, veikt inscenētu testēšanu visās nepieciešamās jomās un nodrošināt atbilstošas turpmākās darbības. Tāpēc Komisija attiecīgo iestāžu pārbaužu laikā turpināja pievērst īpašu uzmanību šiem jautājumiem.

OTRĀ DAĻA

Tiesību akti un papildu instrumenti

1.Tiesību akti

Civilā aviācija vēl aizvien ir teroristu grupu mērķis un, lai novērstu šos draudus, nepieciešams īstenot atbilstošus aizsardzības pasākumus, kas balstīti uz riska novērtējumu. Tāpēc Komisija un dalībvalstis nemitīgi pielāgo ietekmi mazinošus pasākumus, lai sasniegtu visaugstāko drošības līmeni, līdztekus maksimāli samazinot šo pasākumu nevēlamo ietekmi uz darbību. Jaunie tiesību akti, ar kuriem īsteno aviācijas drošību un kurus pieņēma 2014. gadā, vēl vairāk precizēs tiesisko regulējumu, ko nosaka Regula (EK) Nr. 300/2008 un tās īstenošanas noteikumi.

Viena no galvenajām 2014. gadā pieņemtajām izmaiņām attiecas uz īpašiem līdzekļiem tādu sprāgstvielu atklāšanā, kas noslēptas uz pasažiera ķermeņa. Īpašu līdzekļu izmantošanu panāks ar obligātu prasību ES lidostās pārbaudes procesā izmantot ETD, lai uzlabotu sprāgstvielu atklāšanas spējas. Kā alternatīvu tā paša mērķa sasniegšanai lidostas var izmantot drošības skenerus vai sprāgstvielu meklēšanas suņus. Obligātā ETD izmantošana pasažieru pārbaudes procesā jāuzsāk ne vēlāk kā 2015. gada 1. septembrī. Ar šīm izmaiņām ir precizēta arī ETD izmantošana dažādiem mērķiem, piemēram, pasažieru, bagāžas un kravas pārbaudei, lai nodrošinātu ETD izmantošanas efektivitāti.

Komisija 2014. gada jūnijā pieņēma arī jaunus īstenošanas noteikumus, ar kuriem vēl vairāk precizēja, saskaņoja un vienkāršoja konkrētus aviācijas drošības pasākumus un noteikumus. Pagātnes pieredze saistībā ar ES aviācijas drošības noteikumu īstenošanu liecina par nepieciešamību nodrošināt lielāku juridisko skaidrību, lai standartizētu tiesību aktu interpretāciju un nodrošinātu kopīgu pamatstandartu faktisku īstenošanu. Izmaiņas galvenokārt attiecas uz pasākumiem, kas saistīti ar gaisa kuģa drošību, kravu, pasta sūtījumiem, lidojuma laikā patērējamiem krājumiem un lidostu krājumiem, kā arī ar aviācijas drošības aprīkojumu. Tajā pašā laikā Komisija iekļāva Gērnsijas, Menas Salas un Džērsijas lidostas ES "vienas pieturas drošības režīmā", jo tika gūti pierādījumi, ka šajās lidostās tiek piemēroti ES kopīgajiem pamatstandartiem līdzvērtīgi drošības standarti. Vēl viens svarīgs šo grozījumu elements ir apstiprinātajiem pilnvarotajiem pārstāvjiem/zināmajiem nosūtītājiem un muitas atzītajiem ekonomikas dalībniekiem izvirzīto prasību saskaņošana. Šī saskaņošana nodrošinās savstarpēju atzīšanu, tādējādi vienkāršojot attiecīgo nozaru un valdības iestāžu darbu.